
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru aprobarea Ordonanţei de urgenţă a Guvernului nr.205/2008 privind plata costurilor naţionale de participare la proiectele din cadrul Programului de cooperare tehnică cu Agenţia Internaţională pentru Energie Atomică (AIEA) a fost sesizată în fond cu adresa Biroului Permanent nr.  PLx.128 din 18 februarie 2009.

	PREŞEDINTE,

Viorel ŞTEFAN 


Parlamentul  României

RAPORT

asupra proiectului de Lege pentru aprobarea Ordonanţei de urgenţă a Guvernului nr.205/2008 privind plata costurilor naţionale de participare la proiectele din cadrul Programului de cooperare tehnică cu Agenţia Internaţională pentru Energie Atomică (AIEA)
Cu adresa nr. PLx.128 din 18 februarie 2009, Biroul Permanent conform art. 95 şi art. 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege pentru aprobarea Ordonanţei de urgenţă a Guvernului nr.205/2008 privind plata costurilor naţionale de participare la proiectele din cadrul Programului de cooperare tehnică cu Agenţia Internaţională pentru Energie Atomică (AIEA).

La întocmirea raportului s-au avut în vedere avizele Consiliului Legislativ, Comisiei pentru industrii şi servicii, Comisiei pentru sănătate şi familie şi Comisiei juridice, de disciplină şi imunităţi.
Prezentul proiect de Lege are ca obiect de reglementare stabilirea unor măsuri privind reglementarea unitară a plăţii costurilor naţionale de participare la proiectele din cadrul Programului de Cooperare Tehnică cu Agenţia Internaţională pentru Energie Atomică, în conformitate cu obligaţiile asumate de către România prin semnarea Statutului AIEA, ratificat prin Decretul nr. 124/1957.
In cadrul Statutului AIEA este stipulat faptul că valoarea contribuţiei fiecărui stat membru, raportată la cooperarea tehnică primită de la AIEA reprezintă 5% din bugetul total alocat fiecărui proiect. Implementarea proiectului poate începe numai după plata cel puţin a primei rate, respectiv 2.5% din contribuţia statului membru. Neachitarea ratei duce la încetarea cooperării tehnice cu AIEA.
Prezentul proiect reglementează şi procedura de plată a contribuţiei beneficiarilor finali de proiecte şi Agenţia Nucleară, instituţie care transferă sumele, prin licitaţie valutară la cursul BNR din ziua transferului, în contul AIEA Viena, deschis în dolari SUA.
In raport de obiectul şi conţinutul său, proiectul de Lege face parte din categoria legilor ordinare.
La lucrările comisiei au participat  28 deputaţi, din totalul de 30 membri ai comisiei.

Raportul comisiei a fost adoptat cu unanimitate de voturi. 

Proiectul de Lege a fost adoptat de Senat în şedinţa din data de 16 februarie 2009.

Proiectul de lege, potrivit art. 75 din Constituţia României, republicată şi a art. 92 alin. (9) pct.1 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii proiectului de Lege pentru aprobarea Ordonanţei de urgenţă a Guvernului nr.205/2008 privind plata costurilor naţionale de participare la proiectele din cadrul Programului de cooperare tehnică cu Agenţia Internaţională pentru Energie Atomică (AIEA), în şedinţa din data de 10.03.2009, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat.

